Document ID: 32001L0056

Europos Parlamento ir Tarybos Direktyva 2001/56/EB
2001 m. rugsėjo 27 d.
dėl motorinių transporto priemonių ir jų priekabų šildymo sistemų, iš dalies keičianti Tarybos direktyvą 70/156/EEB ir panaikinanti Tarybos direktyvą 78/548/EEB
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) 1978 m. birželio 12 d. Tarybos direktyva 78/548/EEB dėl valstybių narių įstatymų, reglamentuojančių motorinių transporto priemonių keleivių salonų šildymo sistemas, suderinimo [4] buvo priimta kaip viena iš atskirųjų direktyvų, reglamentuojančių EB tipo patvirtinimo tvarką, nustatytą 1970 m. vasario 6 d. Tarybos direktyva 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [5]. Dėl to Direktyvai 78/548/EEB taikomos Direktyvoje 70/156/EEB pateiktos nuostatos, reglamentuojančios transporto priemonių sistemas, sudėtines dalis ir atskiruosius techninius mazgus.
(2) Pagal Direktyvos 70/156/EEB 3 straipsnio 4 dalies ir 4 straipsnio 3 dalies reikalavimus, siekiant užtikrinti galimybę tvarkyti tipo patvirtinimą kompiuteriu, kiekviena atskiroji direktyva turi turėti informacinį dokumentą, į kurį įtraukti atitinkami Direktyvos 70/156/EEB I priedo punktai, ir tipo patvirtinimo liudijimą, kurio pavyzdys pateiktas tos direktyvos VI priede.
(3) Atsižvelgiant į technikos pažangą, degimo krosnelės, kurios paprastai kūrenamos dyzeliniais degalais, benzinu ar suskystintomis dujomis, dabar įrengiamos daugelyje transporto priemonių tipų ir naudojamos tiekti šilumą į keleivių saloną (pvz., autobusuose), krovinių skyrių (pvz., sunkvežimiuose ir vilkikuose) ar miegamąjį saloną (pvz., sunkvežimiuose ir motoriniuose automobiliuose furgonuose), siekiant užtikrinti, kad šilumos tiekimas būtų veiksmingas, nekeltų triukšmo ir neskleistų dujinių teršalų, susijusių su varančiojo variklio veikimu, kai transporto priemonė stovi aikštelėje. Siekiant didesnio saugumo, būtina išplėsti taikymo sritį ir įtraukti degimo krosnelėms bei jų įrengimui keliamus reikalavimus. Šie reikalavimai turi atitikti aukščiausius standartus, suderintus su šiuolaikine technologija.
(4) Būtina nustatyti degimo krosnelių sudėtinės dalies tipo patvirtinimo tvarką bei transporto priemonių su degimo krosnelėmis tipo patvirtinimo tvarką.
(5) Šią direktyvą būtina papildyti nauju priedu, nustatančiu papildomus saugos reikalavimus, taikomus suskystintomis naftos dujomis kūrenamoms degimo krosnelėms.
(6) Šiai direktyvai įgyvendinti reikalingas priemones reikia priimti laikantis 1999 m. birželio 28 d. Tarybos sprendime 1999/468/EB, nustatančiame naudojimosi Komisijai suteiktais įgyvendinimo įgaliojimais tvarką [6], pateiktos tvarkos.
(7) Siekiant didesnio aiškumo, patartina panaikinti Direktyvą 78/548/EEB ir ją pakeisti šia direktyva,
PRIĖMĖ ŠIĄ DIREKTYVĄ:
1 straipsnis
Šioje direktyvoje "transporto priemonė" - tai bet kuri transporto priemonė, kuriai taikomos Direktyvos 70/156/EEB nuostatos.
2 straipsnis
Nė viena valstybė narė negali atsisakyti suteikti transporto priemonės tipo ar šildymo sistemos tipo EB tipo patvirtinimą dėl priežasčių, susijusių su keleivių salono ar krovinių skyriaus šildymo sistema, jei ta sistema atitinka šios direktyvos prieduose pateiktus reikalavimus.
3 straipsnis
Nė viena valstybė narė negali atsisakyti leisti ar uždrausti parduoti, registruoti, pradėti eksploatuoti ar naudoti transporto priemonę arba parduoti, pradėti eksploatuoti ar naudoti kurią nors šildymo sistemą dėl priežasčių, susijusių su keleivių salono ar krovinių skyriaus šildymo sistema, jei ta sistema atitinka šios direktyvos prieduose pateiktus reikalavimus.
4 straipsnis
1. Nuo 2003 m. gegužės 9 d. valstybės narės dėl priežasčių, susijusių su šildymo sistemomis, negali:
- atsisakyti suteikti transporto priemonės ar šildymo sistemos tipo EB tipo patvirtinimą ar nacionalinį tipo patvirtinimą arba
- uždrausti parduoti, registruoti ar pradėti eksploatuoti transporto priemones arba parduoti ar pradėti eksploatuoti šildymo sistemas,
jei ta šildymo sistema atitinka šios direktyvos reikalavimus.
2. Nuo 2004 m. gegužės 9 d. valstybės narės:
- daugiau nesuteikia EB tipo patvirtinimo ir
- gali atsisakyti suteikti nacionalinį tipo patvirtinimą
transporto priemonės tipui dėl priežasčių, susijusių su šildymo sistemomis, arba degimo krosnelės tipui, jei nesilaikoma šios direktyvos reikalavimų.
3. Nuo 2005 m. gegužės 9 d. valstybės narės:
- daugiau nepripažįsta atitikties liudijimų, kurie pateikiami kartu su transporto priemonėmis pagal Direktyvos 70/156/EEB nuostatas, galiojimo, atsižvelgiant į tos direktyvos 7 straipsnio 1 dalį, ir
- gali atsisakyti išduoti leidimą parduoti, registruoti ar pradėti eksploatuoti naujas transporto priemones
dėl priežasčių, susijusių su šildymo sistemomis, jei nesilaikoma šios direktyvos reikalavimų.
Šio punkto nuostatos netaikomos tiems transporto priemonių tipams, kurių šildymo sistemoms kaitinti naudojami šilumos nuostoliai, o šilumos perdavimo priemonės funkciją atlieka vanduo.
4. Nuo 2005 m. gegužės 9 d. šios direktyvos reikalavimai, taikomi degimo krosnelėms kaip sudėtinėms dalims, galioja taikant Direktyvos 70/156/EEB 7 straipsnio 2 dalies nuostatas.
5 straipsnis
Ne vėliau kaip 2002 m. lapkričio 9 d. Komisija išnagrinėja papildomus saugos reikalavimus, kurie taikomi suskystintomis naftos dujomis kūrenamoms transporto priemonių šildymo sistemoms, o prireikus 6 straipsnio 2 dalyje nurodyta tvarka iš dalies pakeičia šią direktyvą.
6 straipsnis
1. Komisijai padeda Direktyvos 70/156/EEB 13 straipsniu įsteigtas derinimo su technikos pažanga komitetas (toliau - komitetas).
2. Nuoroda į šį punktą reiškia, kad taikomi Sprendimo 1999/468/EB 5 ir 7 straipsniai, atsižvelgiant į šios direktyvos 8 straipsnio nuostatas.
Nustatoma, kad Sprendimo 1999/468/EB 5 straipsnio 6 dalyje nurodytas laikotarpis yra trys mėnesiai.
3. Komitetas pats patvirtina savo darbo tvarkos taisykles.
7 straipsnis
Direktyva 70/156/EEB iš dalies keičiama taip:
1. IV priedo 1 dalies 36 punktas pakeičiamas ir išdėstomas taip:
"Objektas | Direktyva | Nuoroda į Oficialųjį leidinį | Taikymas |
M1 | M2 | M3 | N1 | N2 | N3 | O1 | O2 | O3 | O4 |
36. Šildymo sistemos | 2001/56/EB | L 292, 2001 11 9 | X | X | X | X | X | X | X | X | X | X" |
2. XI priede:
a) 1 priedėlio 36 punktas pakeičiamas ir išdėstomas taip:
"Punktas | Objektas | Direktyva | M1 ≤ 2500 (1) kg | M1 2500 (1) kg |
36 | Šildymo sistemos | 2001/56/EB | I | G + P" |
b) 2 priedėlio 36 punktas pakeičiamas ir išdėstomas taip:
"Punktas | Objektas | Direktyva | Šarvuotos M1 kategorijos transporto priemonės |
36 | Šildymo sistemos | 2001/56/EB | X" |
8 straipsnis
Nuo 2004 m. gegužės 9 d. panaikinama Direktyva 78/548/EEB. Tariama, kad nuorodos į Direktyvą 78/548/EEB - tai nuorodos į šią direktyvą.
9 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2003 m. gegužės 9 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
10 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
11 straipsnis
Ši direktyva skirta valstybėms narėms.
Priimta Briuselyje, 2001 m. rugsėjo 27 d.

Labels: 8
1
15